ПРИТУРКА

Проект на

**РЕШЕНИЕ № …/2018 НА КОМИТЕТА ПО СИП**

**създаден съгласно Временното споразумение за икономическо партньорство между Гана, от една страна, и Европейската общност и нейните държави членки, от друга страна,**

**от [*дата*]**

**във връзка с присъединяването на Република Хърватия към Европейския съюз**

КОМИТЕТЪТ ПО СИП,

като взе предвид Временното споразумение за икономическо партньорство между Гана, от една страна, и Европейската общност и нейните държави членки, от друга страна („Споразумението“), подписано в Брюксел на 28 юли 2016 г., което се прилага временно от 15 декември 2016 г., и по-специално членове 76, 77 и 81,

като взе предвид Договора за присъединяване на Република Хърватия към Европейския съюз („Съюза“) и Акта за присъединяване към Споразумението, депозиран от Република Хърватия на 8 ноември 2017 г.,

като има предвид, че:

(1) Споразумението се прилага на териториите, на които се прилага Договорът за функционирането на Европейския съюз, и при условията, определени в посочения договор, от една страна, и на територията на Гана, от друга страна.

(2) Съгласно член 77 от Споразумението Комитетът по СИП може да се произнесе по предприемането на необходимите изменения във връзка с присъединяването на нови държави членки към Съюза,

ПРИЕ НАСТОЯЩОТО РЕШЕНИЕ:

Член 1

Като страна по Споразумението Република Хърватия приема и взема предвид по същия начин като останалите държави — членки на Съюза, текстовете на Споразумението, както и приложенията, протоколите и декларациите към него.

Член 2

Споразумението се изменя, както следва: член 81 се заменя със следното:

„Член 81

**Автентични езици**

Настоящото споразумение е изготвено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като всички текстове са еднакво автентични.“

Член 3

Съюзът предоставя на Република Гана текста на Споразумението на хърватски език.

Член 4

Разпоредбите на Споразумението се прилагат за стоките, изнесени от Република Гана за Република Хърватия или от Република Хърватия за Република Гана, които отговарят на правилата за произход в сила на територията на страните по Споразумението и които към 15 декември 2016 г. са били под режим транзит или под режим временно складиране, в митнически склад или в свободна зона в Република Гана или в Република Хърватия.

В случаите по параграф 1 се предоставя преференциално третиране, при условие че в срок до четири месеца, считано от датата на влизане в сила на настоящото решение, на митническите органи на страната вносител бъде предоставено доказателство за произхода, издадено със задна дата от митническите органи на страната износител.

Член 5

Република Гана се ангажира да не предявява претенции и искания, да не предприема защитни мерки, да не изменя, нито да отменя отстъпки по член ХХIV (6) и член ХХVIII от ГАТТ от 1994 г. или член ХХI от ГАТС във връзка с присъединяването на Република Хърватия към Съюза.

Член 6

Настоящото решение влиза в сила от датата на подписването му.

Въпреки това членове 3 и 4 са приложими от 15 декември 2016 г.

Съставено в xxx на xxx година.

|  |  |
| --- | --- |
| *За Република Гана*  | *За Европейския съюз*  |